Avainsanat

Tiivistelmä



Avainsanat

Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä

(Neuvoston asetuksen N:o 40/94 8 artiklan 1 kohdan b alakohta)

Tiivistelmä

Euroopan unionin keskivertokuluttajien keskuudessa ei ole yhteisön tavaramerkistä annetun asetuksen N:o 40/94 8 artiklan 1 kohdan b alakohdassa tarkoitettua sekaannusvaaraa yhtäältä kuviomerkin F1-LIVE, jonka rekisteröintiä yhteisön tavaramerkiksi on haettu Nizzan sopimuksen luokkiin 16, 38 ja 41 kuuluvia seuraavia tavaroita ja palveluja varten: ”Aikakauslehdet, esitteet, kirjat; kaikki nämä tuotteet koskevat Formula 1 -kilpailuja”, ”Kirjojen, aikakauslehtien ja sanomalehtien välittäminen ja jakelu tietokonepäätteiden kautta; kaikki nämä tuotteet koskevat Formula 1 -kilpailuja” ja ”Kirjojen, lehtien ja kausijulkaisujen elektroninen julkaiseminen; tiedotus ajanvietteen alalla; kilpailujen järjestäminen internetissä; esitysten paikanvaraukset; online-pelit; kaikki nämä tuotteet koskevat Formula 1 -kilpailuja”, eikä toisaalta kuviomerkkien F1, jotka on rekisteröity aikaisemmin Saksassa luokkaan 41 kuuluvia palveluja varten ja Yhdistyneessä kuningaskunnassa luokkiin 16 ja 38 kuuluvia tavaroita ja palveluja varten ja kansainväliseksi tavaramerkiksi, joka on voimassa Tanskassa, Saksassa, Espanjassa, Ranskassa, Italiassa ja Unkarissa luokkiin 16, 38 ja 41 kuuluvia tavaroita ja palveluja varten, sekä aikaisemmin samoihin luokkiin kuuluvia tavaroita ja palveluja varten rekisteröidyn yhteisön kuviomerkin F1 Formula 1 välillä.

Kohdeyleisö katsoo kirjaimen ”f” ja numeron ”1” yhdistelmän lyhenteeksi ilmaisusta ”formula 1”, joka on yleinen nimitys kilpa-autojen tietylle luokalle ja lisäksi kilpailuille, joissa ajetaan tällaisilla autoilla. Lisäksi kohdeyleisö voi mieltää yhteisön kuviomerkin F1 Formula 1 osan ”f1” tavaramerkiksi, jota aikaisempien tavaramerkkien haltija käyttää formula 1 -autokilpailuihin liittyvässä taloudellisessa toiminnassaan. Kohdeyleisö ei siis pidä osaa ”f1” haetussa tavaramerkissä erottavana osana vaan kuvailevana osana. Näin ollen osalla ”f1” on tavanomaisessa kirjoitusasussaan vain heikko erottamiskyky kyseisten tavaroiden ja palvelujen osalta, ja unionissa käytetyn yhteisön kuviomerkin mahdollinen laaja tunnettuus liittyy olennaisesti itse logoon.

Erityisesti sanamerkeistä F1 on todettava, etteivät kuluttajat yhdistä haettuun tavaramerkkiin sisältyvää osatekijää ”f1” aikaisempien tavaramerkkien haltijaan siksi, että ainoa merkki, jonka he ovat oppineet yhdistämään mainittuun haltijaan, on tavaramerkin F1 Formula 1 logo tavanomaisen kirjoitusasun sijasta. Kuluttajat pitävät merkkiä F1 tavanomaisessa kirjoitusasussaan lyhenteenä ”formula 1:stä” eli kuvailevana nimityksenä.

Kuviomerkistä F1 Formula 1 on todettava, että koska ulkoasut eivät ole samankaltaisia ja koska lausuntatavat ja merkityssisällöt ovat vain rajallisesti samankaltaisia, kohdeyleisö ei sekoita haettua tavaramerkkiä siihen. Tältä osin yleisön merkkiin F1 liittämä yleinen merkitys takaa, että se ymmärtää, että haettu tavaramerkki koskee formula 1:stä mutta sillä ei ole täysin erilaisen kokonaisuutensa vuoksi yhteyttä kantajan toimintaan.

(ks. 27, 38, 49, 50, 57 ja 61 kohta)